APX โดนเทต่อเนื่อง โบรกฯมองราคาหุ้นเกินมูลค่าทางบช. 3 เท่า
APX โดนเทต่อเนื่อง โบรกฯมองราคาหุ้นเกินมูลค่าทางบช. 3 เท่า ล่าสุด ณ เวลา 10.33 น. ราคาอยู่ที่ 0.71 บาท ลบ 0.02 บาท หรือ 2.74% สูงสุดที่ 0.78 บาท ต่ำสุดที่ 0.68 บาท มูลค่าซื้อขายที่ 187.52 ล้านบาท
29 มี.ค. 2560

ผู้สื่อข่าวรายงานว่า ราคาหุ้นบริษัท เอเพ็กซ์ ดีเวลลอปเม้นท์ จำกัด (มหาชน) หรือ APX ณ เวลา 10.33 น. ราคาอยู่ที่ 0.71 บาท ลบ 0.02 บาท หรือ 2.74% สูงสุดที่ 0.78 บาท ต่ำสุดที่ 0.68 บาท มูลค่าซื้อขายที่ 187.52 ล้านบาท

โดยราคาหุ้น APX ปรับตัวลงอย่างต่อเนื่องนับตั้งแต่กลับเข้ามาซื้อขายในตลาดหลักทรัพย์ ซึ่งวานนี้ (28 มี.ค.) แหล่งข่าวจากวงการโบรกเกอร์ เปิดเผยว่า ราคาหุ้น APX ร่วงแรงต่อเนื่องโดยคาดว่าจะเป็นแรงขายของนักลงทุนรายใหญ่ เนื่องจากราคาหุ้น APX ที่เทรดอยู่ในขณะนี้อยู่สูงกว่ามูลค่าทางบัญชี (Book value) เกือบ 3 เท่า โดย Book value ของ APX อยู่แถว 0.24 บาท/หุ้น เท่านั้น และโดยปกติแล้วหุ้นในกลุ่มอสังหาริมทรัพย์ จะเทรดสูงกว่า Book value แค่ 2 เท่าก็ดีแล้ว
นอกจากนี้ ราคาหุ้น APX ก็ยังอยู่สูงกว่าราคาเพิ่มทุนที่ไม่เกิน 0.20 บาท/หุ้น ในช่วงที่มีการเพิ่มทุนก่อนหน้านี้ โดยเพิ่มทุนไปราว 2,400 ล้านหุ้น ที่ราคาไม่เกิน 0.20 บาท/หุ้น
“มันก็ไม่แปลกนะที่นักลงทุนจะขายหุ้น APX เพราะราคาหุ้นสูงมากเกินไป สูงกว่า Book value และยังสูงกว่าราคาเพิ่มทุน ตั้งหลายเท่า แม้แต่ตอนนี้ก็ยังขายได้ทุกราคาเลย”